……) napirend

Lébény Város Polgármesterétől

**Előterjesztés**

a Képviselő-testület 2015. január 22-i Pénzügyi és Gazdasági Bizottság ülésére

Tárgy: 2015. évi költségvetési rendelet tervezet I.

Előterjesztő: Kovács Gábor polgármester

**Tisztelt Képviselő-testület!**

Lébény Város Önkormányzat és költségvetési intézményeinek költségvetési rendeletét az Alaptörvényben, a Magyarország gazdasági stabilitásáról szóló 2011. évi CXCIV. törvényben (Gst.) és az Államháztartásról szóló 2011. évi CXCV. törvényben (Áht.) meghatározott követelményeknek eleget téve állítottuk össze.

A költségvetési tervezés eljárási szabályait, a tervezési folyamat munkaszakaszait az Áht. 13., 13/A. és 13/B. §-ai, továbbá az Ávr. 15-18. §-ai szabályozzák.

A pénzügyi tervező munka előfeltételeit képező, a feladatokból, szervezetrendszerből adódó kötelezettségeket úgy kell meghatározni, hogy a költségek finanszírozhatók legyenek. Elsődleges szempont, hogy az Mötv. által előírt önkormányzati feladatok végrehajtása kötelező. Az önként vállalt feladatok csak az önkormányzat saját bevételei terhére vállalhatók, úgy hogy a kötelező feladatok ellátását ne veszélyeztesse.

A fenti jogszabályokon kívül maradéktalanul figyelembe vettük a Nemzetgazdasági Minisztérium (NGM) által kiadott iránymutatást és az Állami Számvevőszék (ÁSZ) az elfogadott (2014. évi C. törvény) Magyarország 2015. évi központi költségvetéséről szóló törvény véleményezését.

**A HELYI ÖNKORMÁNYZATOK TÁMOGATÁSA**

 Az önkormányzatok költségvetése az ***államháztartás része***, a tervezésre vonatkoznak a központi előírások.

**TERV = ELŐIRÁNYZATOK**

Kiemelt előirányzatok: bérjellegű kiadások és járulékai, dologi kiadások, támogatások, felhalmozási kiadások, tartalékok.

**A költségvetés általános ismérvei: (Ász)**

A helyi önkormányzatok részére a 2015. évi központi költségvetés 690,5 Mrd Ft támogatást biztosít. A 2014. évi költségvetési törvényben jóváhagyott előirányzat 703,6 Mrd Ft volt.

A helyi önkormányzatok működésének általános támogatása előirányzat tekintetében a 2015. évre tervezett előirányzat a 2014. évi 170,8 Mrd Ft-ról 152,2 Mrd Ft-ra csökkent a finanszírozás szerkezeti változása következtében. A pénzbeli szociális ellátásokhoz adott hozzájárulás (39,1 Mrd Ft) átkerült ezen alcímből a 1/3. alcímbe (települési önkormányzatok egyes szociális, gyermekjóléti és gyermekétkeztetési feladatok).

A települési önkormányzatok egyes köznevelési feladatainak támogatásában szerkezeti változás nem következett be, a 2015. évre tervezett támogatás összege 165,9 Mrd Ft. Az óvodák működéséhez adott támogatás 7,5 Mrd Ft-tal lett több a feladatellátás finanszírozottsága arányának növelése érdekében.

A települési önkormányzatok egyes szociális, gyermekjóléti és gyermekétkeztetési feladatainak támogatása vonatkozásában a 2015. évi bázis kialakításához a 2014. évi egyes jövedelempótló támogatások kiegészítése összegét 20,0 Mrd Ft-tal csökkentették. Ez a forrás az EMMI-be kerül átcsoportosításra a KLIK működéséhez kiegészítő finanszírozásként, mert a közoktatási feladatok állami átadásánál, az önkormányzatoknál több forrás maradt, mint amit 2013-ban valójában teljesített. Tekintve az önkormányzatok átengedett bevételeinek 2013-tól történt nagymértékű csökkenését, azok újbóli csökkentése nem megvalósítható. Köznevelési támogatások szintén nem csökkenthetők, azok determináltsága miatt. Ezért ez a 20,0 Mrd Ft 2015-től a Helyi önkormányzatok támogatósai fejezet 1/3. alcím irányszámát csökkenti.

A helyi önkormányzatok által felhasználható működési és felhalmozási célú költségvetési támogatások esetében a fejlesztési feladatokhoz adott támogatások összetétele részben megváltozott. A hazai költségvetés tehermentesítése érdekében felülvizsgálatra kerültek azok az előirányzatok, amelyek céljaiknál fogva uniós forrásokból megvalósíthatóak. Az adósságkonszolidációban részt nem vett települési önkormányzatok fejlesztési támogatása előirányzat fejlesztési céljai uniós forrásokból finanszírozhatóak lesznek 2015. évben, ezért az előirányzat megszüntetését indokoltnak látták, amely 12,5 Mrd Ft csökkentést jelentett.

**Tervezési folyamatok:**

A költségvetés tervezés fő irányvonalát az elfogadott költségvetési koncepció, az Mötv-ben részletezett kötelező feladatok ellátása, a 2015. évről szóló költségvetési törvény, a zavartalan városgazdálkodás biztosítása és a lakosság életkörülményeinek javítása határozta meg.

Az önkormányzat bázisszintű tervezés módszerével határozza meg a tárgyévi előirányzatait. A módosított bázisszintű tervezés jellemzői: A költségvetés tervezése során az előző év (bázisév) adatait korrigáljuk a tervévre előre látható változásokkal.

**Költségvetési bevételek**

* közhatalmi bevételek (helyi adók, hozzájárulások, bírságok, díjak és más fizetési kötelezettségek),
* költségvetési támogatások
* közfeladatok ellátása során nyújtott közszolgáltatások ellenértékei,
* az európai uniós forrásokból és az államháztartáson kívülről érkező támogatásokból származó bevételek,
* nemzeti vagyonnal kapcsolatos bevételek
* kapott kamatok

**Költségvetési kiadások**

* költségvetési szervek működési és felhalmozási kiadásai,
* államháztartáson kívül ellátott közfeladatok finanszírozásával kapcsolatos kiadások,
* társadalombiztosítás pénzügyi alapjaiból finanszírozott ellátások
* nemzeti vagyonnal kapcsolatos kiadások.

**Bevételeink**

**Legfontosabb kritérium, hogy a bevételi előirányzatokat a lehető legreálisabban kell megtervezni.**

**Költségvetési bevételek főösszege: 484440 E Ft, amelyből maradvány összege 65000 E Ft.**

A helyi önkormányzatok *költségvetésből származó támogatásai:* a 2015. évben 171908 E Ft előirányzattal számolhatunk. A bázis évhez viszonyítva **-2** % eltérést jelent.

A változás okai:

* az önkormányzatok működési támogatása: az elismerhető hivatali létszám a lakosságszám változása miatt emelkedett, 2015. évi elismerhető létszám: 16,17 fő. Létszámnövekedés miatt erre a jogcímre számított támogatás 412 E Ft-tal növekszik.
* Előző évhez viszonyítva 1 millió Ft-tal növekedett a településüzemeltetéshez kapcsolódó feladatellátás támogatása.
* beszámítás összege (elvonás) 8073 E Ft-tal több, mint az előző év a 2013. évre benyújtott iparűzési adóbevallások alapján.
* köznevelési feladatok támogatása: az előirányzat növekedett 5,5 millió Ft-tal, mert az óvodapedagógusok átlagbérének és elismert közterheinek összege 4012 E Ft-ról 4152 E Ft-ra emelkedett, illetve minimálisan az óvodai nevelésben résztvevő gyermekek száma emelkedett.
* települési önkormányzatok szociális feladatainak támogatására nem vagyunk jogosultak, mert az 1 főre jutó iparűzési adóerő-képességünk 34131 Ft/fő. Előző évben erre a jogcímre 3132 E Ft támogatásban részesültünk.

*Közhatalmi bevételek:* helyi adók (iparűzési adó, magánszemélyek kommunális adója, építményadó), átengedett központi adók és az egyéb közhatalmi bevételek alkotják.

Legnagyobb volumenű közhatalmi bevételünk az iparűzési adó. Mértéke (a törvény által engedélyezett maximum) 2 %. Számításaink alapján 217 millió Ft adóbevétellel számolhatunk, amelyből az iparűzési adó 180 millió Ft. Jelentős növekedés tapasztalható a bázis év terv adataihoz, amely a vállalkozások számának növekedéséből és a gazdasági tevékenységük eredményességéből adódik. Az iparűzési adó mértéke az előző év terv adatához képest 40 %-os bevétel növekedéssel számoltuk.

*Átengedett központi adók:*

* gépjárműadó: a beszedett adó 60 %-a a központi költségvetést, míg a 40 %-a a települési önkormányzat költségvetési bevételeit gyarapítja. Pozitív változás tapasztalható az elmúlt évhez, amely a településen regisztrált gépjárművek számának növekedését jelzi.
* bírságok, pótlékok: az adózási morál javulása miatt 700 E Ft-tal számolhatunk.
* talajterhelési díj: beszedett díj 100 %-a az önkormányzatot illeti, tervezett előirányzat 300 E Ft.

*Működési bevételek:*

* készletértékesítés bevételei: településünkről megjelent kiadványok értékesítési bevételei
* szolgáltatások ellenértékei: továbbszámlázott közüzemi díjak. Érvényes szerződés alapján a konyhát üzemeltető vállalkozó megtéríti a tevékenységével kapcsolatos gáz, víz, áram és telefonköltségeket, az iskolafenntartó (KLIK) a telefonköltséget, míg a rendőrség a felmerült gáz, víz és áramdíjat. A tervezés a 2014. évi tényadatok alapján történt.
* tulajdonosi bevételek: az önkormányzat tulajdonát képező ingatlanok bérleti díjai. A Képviselő-testület nem döntött a díjak emeléséről, ezért a tavalyi bérleti díjakkal számoltunk.
* ellátási díjak: az iskolai intézményi étkeztetés bevételei. A bevételek kalkulálásánál figyelembe vettük a törvényben meghatározott kedvezményeket, illetve a gyermek létszám változásait.
* általános forgalmi adó visszatérülések: önkormányzatunkat, csak az intézményi étkeztetés ellátásával kapcsolatban illeti meg ÁFA levonási jog. Általában visszaigényléssel számolhatunk, mert az ellátásban résztvevőktől csak a nyersanyagnormát szedhetjük be, míg a vállalkozónak ezen kívül az étkezési adagok előállításával felmerülő rezsiköltségeket is megtérítjük.
* kamatbevételek: szabad pénzeszközeink betét elhelyezéséből származó bevétel.

*Működési célú pénzeszköz átvétel:*

* az optimális működés kialakítása céljából – a változó jogszabályi környezethez igazodóan – a hatályos jogszabályok áttekintésével felül kell vizsgálni mind a szervezeti, mind a feladat-ellátási viszonyokat, módokat. Lébény Város Képviselő-testülete Mecsér Község Önkormányzatával megállapodást kötött közös önkormányzati hivatal alakítására. Ezáltal a feladatellátás szakmai színvonala megfelelő, költségek tekintetében pedig gazdaságos. Megállapodás alapján Mecsér Községtől 2320 E Ft bevételt terveztünk erre a jogcímre.
* OEP finanszírozás: védőnői és iskola egészségügyi feladatok ellátására juttatott bevételek. Bázis évhez képest csekély összegű növekedés tapasztalható.
* Közfoglalkoztatás támogatása: a téli közfoglalkoztatásban résztvevő személyek után 1145 E Ft támogatással számoltunk. Amennyiben folytatódik a közfoglalkoztatási program az előirányzat módosításakor a támogatás összegét korrigálni fogjuk.

*Felhalmozási bevételek:* az önkormányzat nem tervezi vagyonának értékesítését, tehát ilyen jogcímre bevételt sem terveztünk.

*Felhalmozási célú átvett pénzeszközök:*

* tavalyi évben megvalósítottuk a Pálos Rendház tetőfelújítását, részben pályázati támogatásból. A támogatói okiratban rögzítetteknek eleget tettünk. Támogató tájékoztatása alapján a fennmaradó 1 millió Ft kiutalása idei év első negyedévében várható, ami javítja a költségvetésünk egyensúlyát.
* települési kamerarendszer kiépítése megtörtént 2014. évben ugyancsak pályázati támogatásból. Az elhúzódó engedélyeztetési eljárás miatt a kiutalatlan támogatás 3093 E Ft, amely az idei év költségvetési bevételeit emeli.

Kölcsön visszatérülés: a Lébényi Sport Egyesület részére működési kiadásainak fedezetére 2013. évben 900 E Ft kamatmentes kölcsönt nyújtottunk. Megállapodás alapján ez évben a visszafizetési kötelezettséget az egyesületnek teljesíteni kell.

*Maradvány:* 2014. évi záró pénzeszközök összege korrigálva a helyi adó túlfizetési kötelezettségek összegével. Záró pénzkészletünk 96592 E Ft. Az adótúlfizetés összege csak a május 31-ig benyújtott adóbevallások feldolgozása után válik ismertté. Bizonytalansági tényezőket figyelembe véve eredeti költségvetésünk maradvány összegét 65 millió forintban határoztuk meg. A rendelet I. féléves módosításakor az összeget pontosítjuk.

**Kiadásaink**

**Költségvetési kiadások főösszege: 484440 E Ft, amelyből a működési kiadások összege 367797 E Ft, felhalmozási kiadások összege 116643 E Ft.**

A *személyi juttatások és a létszám* tervezésére vonatkozó előírások, kritériumok:

A létszámot az alábbiak szerint kell tervezni:

Létszám csak akkor tervezhető, ha legalább a munkaköri csoportra kivetített átlag szerinti személyi juttatási előirányzat és járulékai rendelkezésre állnak. Létszám személyi juttatási előirányzat nélkül nem tervezhető, a létszám az év közben belépett fejlesztésekkel és azok szintre hozásával növelhető.

A személyi juttatások tervezése: az önkormányzattal foglalkoztatási jogviszonyban állók bérét tartalmazza. A központi költségvetés nem tartalmaz kötelező béremelést. Ennek ellenére a bázis évhez viszonyítva csökkenéssel számolhatunk. A csökkenést az alábbiak támasztják alá:

* Tavalyi évben jelentős bérjellegű kiadást jelentett a TÁMOP pályázatokkal kapcsolatban kifizetett juttatások. Mindkét pályázat lezárult az idei évben erre nem kell kötelezettséget vállalnunk.
* Az iskolában foglalkoztatott pedagógusok részére nem terveztünk cafeteria juttatást, mivel törvényes lehetőség nincs az ilyen jellegű kifizetések teljesítésére.
* Tavalyi indulásnál több közfoglalkoztatott állt jogviszonyba az önkormányzattal, mint 2015. január 1-jén. Közfoglalkoztatottak bérköltségére 1187 E Ft kiadással számoltunk, a tavalyi 3336 E Ft-tal szemben. A kormányhivatallal érvényben lévő szerződés alapján jelenleg a téli közfoglalkoztatás keretében 10 főt foglalkoztatunk 2015. február 15-ig. Közfoglalkoztatási bér 2015. január 1-től 79155 Ft/fő/hó.

Fentiekkel szemben bérnövekedéssel is számoltunk, amely a képviselők juttatásai miatt, a minimálbér növekedéséből és az előírt soros lépések költségeiből tevődik össze.

Csökkenés mértéke a 2014. év eredeti előirányzatával szemben 7 %.

A tavalyi évben a Képviselő-testület a központi béremelésben nem részesülő foglalkoztatottak részére 10 %-os bérfejlesztést szavazott meg. Ez évben további emeléssel nem számoltunk, de a megszavazott előző évi bérfejlesztést beépítettük a kiadások összegébe, amely számszerűsítve 1,7 millió Ft-ot jelent.

A *munkaadókat terhelő járulékokkal és a szociális hozzájárulási adóval* a hatályos jogszabály előírások alapján kell számolni, megtervezni az előirányzatot. Tervezése az előírtak alapján történt és a ezen a jogcímen is 7 % csökkenés mutatható ki a bázis évhez viszonyítva.

A *dologi kiadások* előirányzatát a bázis év tényadataiból kiindulva kell megtervezni. A tervezés a szakmai tevékenységet ellátó szakemberek bevonásával történt. Dologi kiadások között kerültek megtervezésre az önkormányzat tulajdonát képező vagyonelemek üzemeltetési, fenntartási költségei, a szakmai és igazgatási feladatokkal kapcsolatos tevékenységek, szolgáltatások kiadásai, közművelődési és kulturális tevékenységek, valamint a városüzemeltetéssel kapcsolatban felmerülő költségek összegei.

Tavalyi évhez képest 2 % növekedéssel terveztük meg a dologi kiadásokat. Dologi kiadások terv összege 112687 E Ft.

Változást az alábbiak indokolták:

* TÁMOP pályázataink megvalósultak, ilyen jellegű kiadások nem terhelik az idei költségvetésünket.
* Az önkormányzati igazgatás kiadásai között 3000 E Ft-ot elkülönítettünk - beszámoló kincstári elfogadása után - az esetleges visszafizetési kötelezettségeinkre.
* Időszerűvé vált a sportpálya büfé tetőhéjazatának cseréje. Karbantartóink között 2 fő ács képzettséggel rendelkezik, anyagköltség - mint karbantartás – értékén elvégezhető a munka, tervezett költsége bruttó 2 millió Ft.
* Közművelődési tevékenységekre és az IKSZT működtetésére összesen 18675 E Ft kiadást terveztünk, a tavalyi 19850 E Ft-tal szemben, amely 6 %-os megtakarítást jelent.
* Tavalyi évben elkészült a települési vízkár elhárítási terv. Folytatni kell az elhanyagolt belvíz elvezetési rendszert, karbantartás összegére bruttó 2540 E Ft-ot terveztünk.
* Bevételeink növekménye miatt a közútjaink karbantartására 1500 E Ft-tal többet terveztünk, illetve Bujtás László képviselő úr javaslatára a sétány tovább fejlesztésére is elkülönítettünk 500 E Ft-ot.

Előírások alapján megváltoztattuk a költségvetési rendelet mellékletét képező számszaki táblázatokat. Nem kötelező kormányzati funkciónként (szakfeladatonként) bemutatni a felmerült dologi kiadásokat, de természetesen a betervezett összegekről szóbeli tájékoztatást nyújtunk.

*Pénzeszköz átadások:*

*Működési célú pénzeszköz átadások államháztartáson kívülre*: egyházak és a településen működő egyesületek támogatása. Az egyházak működési támogatásra, a bázis évvel egyezően 620 E Ft-ot terveztünk. Az elmúlt évek gyakorlatát folytatva, idén is támogatási keret összeg meghatározása történt a költségvetési rendeletünkben. A támogatás összegét 11000 E Ft-ban határoztuk meg. Civil szervezetek támogatásra pályázatot nyújthatnak be, amelyet első körben a Humán Bizottság értékeli, majd a tényleges támogatás összegéről a Képviselő-testület dönt. Az anyagi támogatáson kívül az egyesületek részére az önkormányzat térítésmentesen biztosítja vagyoneszközeit.

Törvényi változás miatt a Nemzeti Együttműködési Alap az eddigi 3,4 milliárd forint helyett 5,4 milliárd forintból gazdálkodhat jövőre, ezáltal a civil önszerveződések működésére és szakmai tevékenységére fordítható támogatások is emelkednek. A növekedés oka a Civil törvény 2015. január 1-jével hatályba lépő módosítása. Ösztönözni kell a településen működő egyesületeket, hogy az önkormányzat támogatásán kívül külső forrásokat is igénybe vegyenek.

*Működési pénzeszköz átadások államháztartáson belülre:*

* Legjelentősebb kiadási jogcím ezen a soron a Lébényi Óvodafenntartó Társulásnak fizetett hozzájárulás. Az óvodafenntartó társulás támogatási összege 120160 E Ft, amely az előző évhez képest 1,7 % megtakarítást jelent.

Az óvodai feladatok ellátására igényelhető támogatást önkormányzatunk, mint gesztor igényli, majd tovább utalja a társulás részére. Megállapodásban rögzítettük, hogy mely kiadások számítanak bele a közös elszámolásba. Ezek közé tartoznak a személyi jellegű juttatások, munkaadót terhelő járulékok és a szakmai tevékenységgel összefüggő kiadások (pl. továbbképzések díja, szakmai anyagok: gyurma, festék, ragasztó, szakmai szolgáltatások díja…stb.). Az üzemeltetéssel, vagyon megóvásával és karbantartásával felmerülő költségek a tagönkormányzatok kiadásait növelik.

* Kötelező feladatok ellátására megállapodást kötöttünk a Mosonmagyaróvári Térségi Társulással. A feladatfinanszírozás, az ellátási díjak bevételei és a felmerülő kiadások közötti különbözetet térítjük meg a társulásnak. A feladatok szakmai színvonala ebben a formában megfelelő és a működtetés gazdaságosabb, mintha önállóan látnánk el ezeket a feladatokat. Erre a jogcímre 4800 E Ft előirányzatot terveztünk, amelybe beletartozik:
	+ tagdíj (általános működési támogatás)
	+ gyermekjóléti szolgáltatás
	+ orvosi műszer beszerzés
	+ szolidaritási hozzájárulás
	+ fejlesztési támogatás.

*Felhalmozási célú pénzeszköz átadás:* időszerűvé vált a katolikus temetőben ravatalozó építése. A temető az egyház tulajdonában áll, és az egyház működteti. Támogatjuk a ravatalozó megépítését – lehetőleg pályázati forrásból – és erre a célra 1 millió Ft elkülönítését terveztük.

*A pénzbeli és természetbeni szociális ellátások rendszere* 2015. évben jelentős mértékben átalakul. Az átalakítás fő elemei:

* az állam és az önkormányzat segélyezéssel kapcsolatos feladatai élesen elválasztásra kerülnek:
	+ egységesednek a segélyezéssel kapcsolatos hatáskörök
	+ módosul a szociális törvény alapján kötelezően biztosítandó ellátások köre
	+ bővül az önkormányzatok mozgástere az általuk nyújtott ellátások meghatározásában
* átalakul a finanszírozás rendszere.

Járási hivatal hatáskörébe kerülő ellátások:

* aktív korúak ellátása (foglalkoztatást helyettesítő támogatás, az egészségkárosodási és gyermekfelügyeleti támogatás)
* alanyi ápolási díj
* időskorúak járadéka
* alanyi és normatív módon megállapított közgyógyellátás
* egészségügyi szolgáltatásra való jogosultság.

Az előbbiekben felsoroltakon kívüli ellátások nyújtásáról, jogosultsági feltételeiről az önkormányzatok döntenek az úgynevezett települési támogatás keretében.

A módosítás az alábbi ellátásokat érinti:

* lakásfenntartási támogatás
* adósságkezelési szolgáltatás
* méltányossági ápolási díj
* méltányossági közgyógyellátás.

Az önkormányzati segély is átalakul: rendkívüli élethelyzetre tekintettel is a települési támogatás keretében nyújtható támogatás.

Előzőek alapján az elmúlt évekhez képest jelentősen csökken a szociális ellátások kiadásai. Az előirányzat csökkenés Lébény Város Önkormányzat és a Lébényi Közös Önkormányzati Hivatal költségvetését is érinti, de ugyanakkor az elfogadott önkormányzati rendelet hiányában bizonytalansági tényezőkkel is számolnunk kell.

*Tartalékok:* képviselői keret összegét terveztük erre a sorra, amely összege megegyezik a tavalyi év összegével, 2800 E Ft.

*Felhalmozási kiadások:* beruházások, felújítások és a felhalmozási pénzeszköz átadások. A helyi önkormányzat vagyona a tulajdonából és a helyi önkormányzatot megillető vagyoni értékű jogokból áll, amelyek az önkormányzati feladatok és célok ellátását szolgálják. A vagyonhoz kapcsolódó tulajdonosi jogok és kötelezettségek a helyi önkormányzatot illetik meg, illetve terhelik. Fontos az önkormányzat vagyonának gyarapítása.

A képviselők által benyújtott fejlesztési célokat összegyűjtöttük, a fejlesztések költség igényét meghatároztuk, de a testületnek kell eldönteni, hogy melyek megvalósítását vállalja, támogatja és mekkora kiadási összegre vállal kötelezettséget a 2015. évben.

Benyújtott fejlesztési javaslatok:

* kisiskola udvarának burkolása,
* volt gimnáziumi épület tetőtéri nyílászáróinak cseréje, lábazat vakolása, régi bitumenes pálya helyett egy műfüves pálya kialakítása, az elektromos hálózat felújítása,
* nagyiskola homlokzat felújítás,
* tornacsarnok álmennyezet építése, térelválasztó függöny beépítése,
* régi lakás és a tornacsarnok összenyitása, felújítása,
* piactér rendezése,
* településközpont fejlesztése,
* telek vásárlás,
* BMX kerékpár, görkorcsolyapálya kialakítása,
* útfelújítás.

Célszerű ez évben is pályázati önrész összegét tervezni. Pályázatot nyújtottunk be tavaly az „Önkormányzatok és intézményeik épületenergetikai fejlesztése megújuló energiaforrás hasznosítása kombinálva a konvergencia régiókban” című pályázati konstrukcióhoz, de támogatói döntés még nem született. A pályázat megvalósításának kalkulált költsége 75,7 millió Ft. A támogatás intenzitása maximum 100 %, de számolni kell azzal, hogy a fejlesztés megvalósításához önrészre is szükség lehet, illetve olyan kiadásokat is kell teljesíteni, amelyek a nem támogatható kiadások többletköltségét fedezi.

Pályáztunk a Pálos Rendház további felújítására is. A benyújtott pályázat alapján a felmerülő összes költség 6568 E Ft, míg a támogatás kedvező elbírálás esetén 50 %.

Az idei évben kiírásra kerülő pályázatok önrész összegével is számolni kell, mert az önrész hiánya a pályázatunk kizárását is jelentheti.

Szükséges az úgynevezett kis értékű (200 E Ft nettó értéket el nem érő eszközök) tárgyi eszközök beszerzésére is előirányzatot elkülöníteni. Pl. szerszámok, fűkasza, irodatechnikai és ügyvitel technikai gépek.

Évek óta jelentős összegeket fordítottunk az önkormányzati utak, járdák felújítására. Ez évben is költenünk kell útjaink állapotának javítására. Felújítás megkezdése előtt mérlegelni kell, hogy mely utcák felújítása a legfontosabb. Figyelembe kell venni, hogy némely út felújításához már engedélyeztetésre van szükség, valamint, ha a felújításra szánt összeg eléri vagy meghaladja a 30 millió Ft-ot, akkor közbeszerzési eljárás lebonyolítása is szükséges.

**Lébényi Közös Önkormányzati Hivatal:**

A hivatal Lébény és Mecsér településeken ellátja a képviselő-testületek, a bizottságok, valamint a székhely településen a nemzetiségi önkormányzat döntéseinek előkészítésével, végrehajtásuk szervezésével és gazdálkodásával kapcsolatos feladatokat. A közös hivatal létrehozásával az igazgatási munka elvégzése hatékony és takarékos. Működését az önkormányzat által kiutalt intézményfinanszírozás fedezi. Kiadásait a költségvetési törvényben meghatározott tagolás szerint terveztük.

Előző évhez képest minimálisan emelkedtek a személyi juttatások kiadásai, amely a minimál bér emelkedése és az előírt soros lépesek miatt adódik. Az illetményalap változatlan, marad a 38650 Ft. Tavalyi évben a képviselő-testület megszavazta a köztisztviselők 10 %-os illetménykiegészítését, amely összeggel az idei évben is számoltunk.

Dologi kiadásoknál a hivatal épületének fenntartási és üzemeltetési költségeit, a kötelező továbbképzések költségeit és a zavartalan szakmai tevékenység ellátásához szükséges kiadások előirányzatait terveztük meg.

A jegyző hatáskörében tartozó szociális ellátások előirányzatai a bázis évhez viszonyítva jelentősen csökkennek a szociális ellátások rendszerében történő változások miatt.

* Foglalkoztatást helyettesítő támogatás csak 2015. január és február hónapban terheli a hivatal költségvetését.
* Lakásfenntartási támogatások: 2015. március 1-től kikerülnek a Szt.-ből, ettől az időponttól kezdődően biztosításuk nem lesz kötelező, kivétel:
	+ 2015. január 1-jén folyamatban lévő, valamint a 2014. december 31-ét követően támogatás megállapítására benyújtott kérelem alapján indult ügyekben, legfeljebb február 28-ig terjedő időtartamra.

Az önkormányzati hivatal költségvetési főösszege 55577 E Ft, amely a bázis év terv adataihoz viszonyítva 1 % kiadás csökkenés.

**Lébényi Óvodafenntartó Társulás és költségvetési intézménye:**

Lébény, Bezi és Mecsér községek döntése alapján létrejött az óvodafenntartó társulás, amely mindhárom településen ellátja az óvodai nevelést, mint kötelező önkormányzati feladatot. Az elmúlt évek tapasztalatai alapján a társulás a szakmai feladatokat magas színvonalon végzi. A kötelező feladat ellátására az állam költségvetési támogatást nyújt kiadásaink fedezetére, amelyet városunk, mint gesztor önkormányzat igényel. A támogatást finanszírozási rendszerben a társulás részére folyósítjuk. Megállapodásban rögzítésre került, hogy mely költségek képezik a közös elszámolás alapját. Ezek a kiadás nemek: a szakmai tevékenységgel összefüggő beszerzések és szolgáltatások költségei. Az üzemeltetési, fenntartási költségek a tulajdonos önkormányzatot terhelik. Sajnos a költségvetési támogatás nem fedezi az összes felmerülő kiadást, ezért az önkormányzatok gyermek létszám arányosan egészítik ki saját bevételeik terhére.

Az óvodafenntartó társulás költségvetését az önkormányzatok képviselő-testületei véleményezik, a jóváhagyás a társulási tanács feladata.

Költségelemzésünk alapján a várható támogatási összegünk 120160 E Ft.

**Összegezve a fentieket az önkormányzat költségvetési rendeletének főbb számai a következők:**

**Költségvetési bevételek: 419440 E Ft**

**Maradvány: 65000 E Ft**

**Bevételek összesen: 484440 E Ft**

**Költségvetési kiadások: 483480 E Ft**

**ebből:**

* **személyi juttatások: 46917 E Ft**
* **munkaadót terhelő járulékok: 12890 E Ft**
* **Dologi jellegű kiadások: 112687 E Ft**
* **Szociális ellátások: 5146 E Ft**
* **Pénzeszköz átadások: 135580 E Ft**
* **Finanszírozási kiadások** (önkormányzati hivatal) **55517 E Ft**
* **Felhalmozási kiadások: 115643 E Ft**

**Az önkormányzat** [**közszolgáltatásokat**](http://hu.wikipedia.org/w/index.php?title=K%C3%B6zszolg%C3%A1ltat%C3%A1sok&action=edit&redlink=1) **nyújt, az egyház és civil szervezetek pénzbeli támogatásán kívül kötelező feladatokat lát el. Saját tulajdonnal rendelkezik és költségvetési bevételeivel, kiadásaival önállóan gazdálkodik. Az önkormányzatok költségvetése az** [**államháztartás**](http://hu.wikipedia.org/wiki/%C3%81llamh%C3%A1ztart%C3%A1s) **része, ahhoz teljes pénzforgalmával kapcsolódik. Az önkormányzat a helyi lakosság szükségleteiből és a jogszabályokból adódó feladatait saját költségvetési szerv útján (Közös Önkormányzati Hivatal), más gazdálkodó szervezet támogatásával (Lébényi Óvodafenntartó Társulás, Mosonmagyaróvári Térségi Társulás), szolgáltatások vásárlásával illetve más módon jár el. Az önkormányzati költségvetés készítése többlépcsős folyamat. A bevételek tervezésénél az óvatosság elvét alkalmaztuk, míg a kiadások tekintetében próbáltunk minden felmerülhető kiadásra kitérni. Aprólékos tervezés ellenére is felmerülhetnek olyan váratlan kiadások, amelyeket az eredeti előirányzat nem tartalmaz. Kérjük a tisztelt képviselők hozzájárulását, hogy a nem tervezett kiadások felmerülésekor a Polgármester úr esetenkénti 500 E Ft értékig előirányzat módosításról vagy átcsoportosításról rendelkezzen, amelyekről tájékoztatjuk Önöket.**

**A zavartalan és takarékos gazdálkodás érdekében szükséges a költségvetési rendeletben foglaltak maradéktalan betartása.**

Kérjük a tisztelt Képviselő-testületet költségvetési rendelet tervezet megvitatására és módosító javaslataik megtételére.

Lébény, 2015. január 16.

 Kovács Gábor

 polgármester